ቱሉ ሞዬ ጂኦተርማል የቁፋሮ ሥራ ሊጀምር ነው
ቱሉ ሞዬ ጂኦተርማል የተሰኘው ኩባንያ በኦሮሚያ ክልል አርሲ ዞን ለሚያከናውነው የጂኦተርማል ኃይል ልማት ፕሮጀክት፣ የጂኦተርማል ጉድጓድ ቁፋሮ ሥራ ሊጀምር ነው፡፡ቱሉ ሞዬ ጂኦተርማል በአርሲ ዞን ኢተያ ከተማ አቅራቢያ በሚገኝ ቱሉ ሞዬ በተሰኘ ሥፍራ፣ 150 ሜጋ ዋት የኤሌክትሪክ ኃይል ከጂኦተርማል ዕምቅ ኃይል የኤሌክትሪክ ኃይል ማመንጨት የሚችል ጣቢያ በ800 ሚሊዮን ዶላር ወጪ ለመገንባት አቅዷል፡፡ ኩባንያው የሚያመነጨውን የኤሌክትሪክ ኃይል ለኢትዮጵያ ኤሌክትሪክ ኃይል መሸጥ የሚያስችለውን ስምምነት በጥቅምት 2010 ዓ.ም. መፈራረሙ ይታወሳል፡፡ ቱሉ ሞዬ ጂኦተርማል ኩባንያ የጂኦተርማል ጉድጓዶች ቁፋሮ ሥራ እንዲያከናውንለት ኬንጄን የተሰኘውን የኬንያ ኩባንያ ቀጥሯል፡፡ የቱሉ ሞዬ ጂኦተርማል ኩባንያ ዋና ሥራ አስፈጻሚ ሚስተር ዳሬል ቦይድና የኬንጄን ኩባንያ ዋና ሥራ አስፈጻሚ ሚስስ ሬቤካ ሚያኖ፣ የሥራ ውሉን ጥቅምት 12 ቀን 2012 ዓ.ም. በአዲስ አበባ ሒልተን ሆቴል ተፈራርመዋል፡፡ ሚስተር ዳሬል ቦይድ ለሪፖርተር እንደተናገሩት የሥራ ውሉ 12 የጂኦተርማል ፍለጋ ጉድጓዶች ቁፋሮ ያካተተ ሲሆን፣ የፕሮጀክቱ ጠቅላላ ወጪ 60 ሚሊዮን ዶላር ይገመታል፡፡ የእያንዳንዱ ጉድጓድ ቁፋሮ ወጪ ከአምስት እስከ ስድስት ሚሊዮን ዶላር እንደሚፈጅ ቦይድ ተናግረዋል፡፡ ጉድጓዶቹ 2,500 ሜትር ጥልቀት የሚኖራቸው ሲሆን፣ አንዱን ጉድጓድ ለመቆፈር እስከ ሁለት ወራት ይወስዳል፡፡ የጉድጓድ ቁፋሮው ሥራ በጥር ወር እንደሚጀመር ቦይድ አስረድተዋል፡፡ ቱሉ ሞዬ ጂኦተርማል ፕሮጀክት የመጀመርያው ክፍል 50 ሜጋ ዋት የኤሌክትሪክ ኃይል እንደሚያመነጭ ገልጸው፣ ኩባንያው ለመጀመርያው ክፍል ግንባታ 250 ሚሊዮን ዶላር ወጪ መመደቡን ጠቁመዋል፡፡ የመጀመርያው የጂኦተርማል ኤሌክትሪክ ኃይል ማመንጫ ጣቢያ እ.ኤ.አ. በመስከረም 2022 እንደሚጠናቀቅ ገልጸዋል፡፡ ሁለተኛው የፕሮጀክት ክፍል 100 ሜጋ ዋት የማመንጨት አቅም የሚኖረው የኃይል ጣቢያ ተገንብቶ ሲጠናቀቅ፣ ቱሉ ሞዬ ጂኦተርማል በአጠቃላይ 150 ሜጋ ዋት የኤሌክትሪክ ኃይል የማመንጨት አቅም እንደሚኖረው ተናግረዋል፡፡ የቱሉ ሞዬ ጂኦተርማል ፕሮጀክት ለኬንጄን ኩባንያ በኢትዮጵያ የመጀመርያው ሥራ አይደለም፡፡ ቀደም ሲል በአሉቶ ላንጋኖ የጂኦተርማል ጉድጓዶች ቁፋሮ ሥራ ለማከናወን የሚያስችለውን ስምምነት ከኢትዮጵያ ኤሌክትሪክ ኃይል ጋር ተፈራርሟል፡፡ ኬንጄን 70 በመቶ የኬንያ መንግሥት ሲሆን፣ 30 በመቶ አክሲዮኑ በናይሮቢ ስቶክ ኤክስጄንጅ የሚሸጥ የሚለወጥ  ነው፡፡ ዋና ሥራ አስፈጻሚዋ ሚስስ ሬቤካ ሚያኖ ኬንጄን በታላቁ የምሥራቅ አፍሪካ ስምጥ ሸለቆ ውስጥ በጂኦተርማል ፍለጋና ልማት የዳበረ ልምድ እንዳለው ገልጸዋል፡፡ ኩባንያው ባለፉት አሥር ዓመታት ውስጥ ከ300 በላይ የጂኦተርማል ጉድጓዶች መቆፈሩን ገልጸው፣ በባለሙያ ሥልጠናና በዘመናዊ የቁፋሮ መሣሪያዎች ግዥ ላይ ከፍተኛ መዋዕለ ንዋይ ማፍሰሱን አስረድተዋል፡፡ ‹‹ኬንጄን የቱሉ ሞዬን የጂኦተርማል ጉድጓድ ቁፋሮ ሥራ በተያዘለት የጊዜ ሰሌዳ አጠናቆ እንደሚያስረክብ ላረጋግጥላችሁ እወዳለሁ፤›› ብለዋል፡፡ በሻሸመኔ ከተማ አቅራቢያ የጂኦተርማል ኃይል ማመንጫ ልማት ፕሮጀክት የሚያከናውነው ኮርቤቲ ጂኦተርማልና ቱሉ ሞዬ ጂኦተርማል፣ ኢትዮጵያ ውስጥ የመጀመርያዎቹ የግል ኃይል አመንጪ ኩባንያዎች ናቸው፡፡ ኢትዮጵያ በስምጥ ሸለቆ ውስጥ ከሚገኘው ዕምቅ የጂኦተርማል ኃይል ከ10,000 ሜጋ ዋት በላይ የኤሌክትሪክ ኃይል ማመንጨት እንደምትችል ጥናቶች ይጠቁማሉ፡፡ 